“Doʻrmon” milliy bogʻini tashkil etish toʻgʻrisida
(resolution, 2023-02-27)

Toshkent viloyatidagi Doʻrmon posyolkasi bogʻ hududining tabiiy-ekologik, ilmiy, madaniy va estetik qimmatga ega boʻlgan noyob, qimmatli oʻsimlik navlarini saqlash, koʻpaytirish hamda ulardan oqilona foydalanish maqsadida Vazirlar Mahkamasi qaror qiladi: 1. Oʻzbekiston Respublikasi Tabiatni muhofaza qilish davlat qoʻmitasi, Oʻzbekiston Respublikasi Fanlar akademiyasi, Toshkent shahri va Toshkent viloyati hokimliklarining Toshkent viloyatidagi Qibray tumanining Doʻrmon posyolkasi bogʻ hududi negizida 32,4 gektar maydonga ega boʻlgan “Doʻrmon” milliy bogʻini tashkil etish toʻgʻrisidagi taklifi qabul qilinsin. 2. Belgilab qoʻyilsinki: “Doʻrmon” milliy bogʻi qoʻriqlanadigan tabiiy hudud toifasiga kiradi, alohida ilmiy, ekologik, madaniy va estetik qimmatga ega boʻlgan davlat mulki hisoblanadi va davlat tomonidan qoʻriqlanadi; “Doʻrmon” milliy bogʻi hududida undan foydalanish maqsadiga zid boʻlgan hamda uning oʻsimlik obyektlarini saqlashga, koʻpaytirishga va tiklashga xavf soladigan har qanday faoliyatni amalga oshirish taqiqlanadi; “Doʻrmon” milliy bogʻi yer uchastkalarini jamoat ehtiyojlari uchun olib qoʻyishga, shuningdek u erda sanoat, xoʻjalik obyektlari, uy-joylar va boshqa obyektlar qurilishini amalga oshirishga yoʻl qoʻyilmaydi (Milliy bogʻ ehtiyojlari uchun moʻljallanganlari bundan mustasno); “Doʻrmon” milliy bogʻi yer uchastkalari yer soligʻiga tortilmaydi. Oʻzbekiston Respublikasi Tabiatni muhofaza qilish davlat qoʻmitasi, Oʻzbekiston Respublikasi Fanlar akademiyasi, “Doʻrmon” milliy bogʻini Qoʻriqlanadigan tabiiy hududlar davlat kadastriga belgilangan tartibda kiritsinlar. Oʻzbekiston Respublikasi Tabiatni muhofaza qilish davlat qoʻmitasi Toshkent shahar hokimligi, Oʻzbekiston Respublikasi Adliya vazirligi, Fanlar akademiyasi hamda boshqa manfaatdor vazirliklar va idoralar bilan birgalikda oʻn kun muddatda “Doʻrmon” milliy bogʻi toʻgʻrisidagi nizom loyihasini tasdiqlash uchun Vazirlar Mahkamasiga kiritsin. 3. Toshkent viloyati hokimligi tashkil etilayotgan “Doʻrmon” milliy bogʻi uchun Qibray tumanida qoʻshimcha ravishda 4,0 gektar yer uchastkasini belgilangan tartibda ajratsin. 4. Toshkent shahar hokimligi huzuridagi Obodonlashtirish bosh boshqarmasining Hukumat obyektlariga xizmat koʻrsatish boʻyicha Ixtisoslashtirilgan boshqarmasi tarkibida, yuridik shaxs tashkil etmasdan, “Doʻrmon” milliy bogʻi direksiyasi tashkil etilsin. Direksiyaning Ixtisoslashtirilgan boshqarma xodimlarining belgilangan umumiy soni doirasida tashkil etilishi maʼlumot uchun qabul qilinsin. 5. Quyidagilar “Doʻrmon” milliy bogʻi direksiyasi faoliyatining asosiy vazifalari va yoʻnalishlari etib belgilansin: Milliy bogʻni taʼminlash, undan foydalanish va uni saqlash, shuningdek bogʻni qoʻriqlash boʻyicha ishlarning oʻz vaqtida va sifatli bajarilishini tashkil etish; madaniy-maʼrifiy, estetik va ilmiy maqsadlarda foydalanish uchun Milliy bogʻning tabiiy kompleksini saqlash va rivojlantirish; dov-daraxtlarni saqlash (parvarish qilish), ularning zararkunandalari va kasalliklariga qarshi kurashish, Milliy bogʻ hududini qimmatli oʻsimliklar navlari bilan yanada koʻkalamzorlashtirish chora-tadbirlarini bajarish boʻyicha kompleks agrotexnika tadbirlarini amalga oshirish; obodonlashtirish obyektlarini sanitariya jihatidan tozalashni, sunʼiy sugʻorish tizimlarining, nasos stansiyalarining, quduqlarning hamda Milliy bogʻdagi boshqa muhandislik tarmoqlari sanitariya va texnikaviy holatining zarur darajada boʻlishini taʼminlash. 6. “Doʻrmon” milliy bogʻi direksiyasining boshqaruv xodimlarining cheklangan soni 7 nafardan iborat boʻlgan tuzilmasi 1-ilovaga muvofiq tasdiqlansin. 7. Belgilab qoʻyilsinki, “Doʻrmon” milliy bogʻi direksiyasi faoliyatini moliyalashtirish: har yili obodonlashtirishga ajratiladigan mablagʻlar doirasida Toshkent shahrining mahalliy budjeti mablagʻlari hisobiga; xayriya ehsonlari va qonunchilikda taqiqlanmagan boshqa manbalar hisobiga amalga oshiriladi. 8. Toshkent shahar hokimligi: Toshkent shahar hokimligi huzuridagi Obodonlashtirish bosh boshqarmasining Hukumat obyektlariga xizmat koʻrsatish boʻyicha Ixtisoslashtirilgan boshqarmasi “Doʻrmon” milliy bogʻi taʼminoti uchun zarur budjet mablagʻlarini nazarda tutsin; 2015-yilda “Doʻrmon” milliy bogʻi direksiyasi uchun ixtisoslashtirilgan avtotransport hamda 2-ilovaga muvofiq roʻyxat boʻyicha kichik mexanizatsiya vositalari sotib olishga zarur mablagʻlar ajratsin; “Doʻrmon” milliy bogʻining tashqi yoritish vositalariga va favvorasiga Toshkent shahar hokimligining tegishli foydalanish tashkilotlari tomonidan xizmat koʻrsatishning amaldagi tartibini saqlab qolsin. 9. Toshkent shahar hokimligi bir oy muddatda: “Doʻrmon” milliy bogʻi direksiyasining malakali agronomlar, muhandis-texnik va ishlab chiqarish xodimlari bilan butlanishini; Direksiya xodimlarining tutash hududdagi mavjud maʼmuriy va ishlab chiqarish binolarida joylashtirilishini; “Doʻrmon” milliy bogʻini zamonaviy mexanizatsiya vositalari bilan jihozlash va hududning muhandislik infratuzilmasini rivojlantirishni davom ettirish yoʻli bilan samarali boshqarish tadbirlari kompleksi amalga oshirilishini; tegishli organlar bilan birgalikda “Doʻrmon” milliy bogʻi obyektlaridan foydalanishda belgilangan xavfsizlik talablarini hisobga olgan holda, Milliy bogʻ hududiga kirish rejimi toʻgʻrisidagi nizom ishlab chiqilishi va tasdiqlanishini taʼminlasin. 10. Oʻzbekiston Respublikasi Fanlar akademiyasi, Tabiatni muhofaza qilish davlat qoʻmitasi Oʻsimlik va hayvonot olami genofondi instituti bilan birgalikda, mahalliy tabiiy-iqlim sharoitlarini hisobga olgan holda, xoʻjalik yuritishni ilmiy asoslangan tarzda tashkil etish va yuritish yoʻli bilan “Doʻrmon” milliy bogʻi oʻsimlik dunyosi obyektlaridan maqsadli va samarali, shuningdek tabiatni muhofaza qilish, ekologiya-maʼrifiy va ilmiy-tadqiqot maqsadlarida foydalanish yuzasidan oʻzaro hamkorlikni tizimli asosda amalga oshirsinlar. 11. Oʻzbekiston Respublikasi Tabiatni muhofaza qilish davlat qoʻmitasi Toshkent shahar hokimligi, Adliya vazirligi bilan birgalikda qonun hujjatlariga ushbu qarordan kelib chiquvchi oʻzgartirish va qoʻshimchalar toʻgʻrisida belgilangan tartibda Vazirlar Mahkamasiga takliflar kiritsin. 12. Mazkur qarorning bajarilishini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.